Weather Updates: दिल्ली-एनसीआर में आज उमस से मिल सकती है राहत, भारी बारिश की संभावना,  जानें आपके राज्य में कब होगी वर्षा  
दिल्ली-एनसीआर में आज उमस से मिल सकती है राहत
दिल्ली-एनसीआर आज भारी बारिश की संभावना
जानें आपके राज्य में कब होगी वर्षा
दिल्ली-एनसीआर के लोगों को आज उमस भरी गर्मी से राहत मिल सकती है. मौसम विभाग ने आज यहां भारी बारिश का अनुमान लगाया है.दिल्ली के अलावा, हरियाणा, पंजाब, मुंबई, हिमाचल प्रदेश और पश्चिम बंगाल में भी बारिश का अनुमान है. शुक्रवार को दिल्ली में मौसम गर्म रहा था और न्यूनतम तापमान मौसम के औसत से एक डिग्री सेल्सियस अधिक दर्ज किया गया था. वहीं मौसम विभाग ने मुंबई में भी शनिवार देर रात और रविवार को भारी बारिश होने का अनुमान व्यक्त किया है. भारतीय मौसम विभाग के मुंबई कार्यालय में मौसमविज्ञान के उप महानिदेशक के.एस. होसालिकर ने ट्वीट किया, "खाड़ी के ऊपर बन रहे कम दबाव के क्षेत्र की वजह से शनिवार रात और रविवार को मुंबई में भारी बारिश की संभावना है. इसके मद्देनजर पश्चिमी तट सहित इलाके में अलर्ट जारी किया गया है."


मौसम विभाग की वेबसाइट के मुताबिक मौसम विभाग के सांताक्रूज केंद्र पर शुक्रवार को सुबह साढ़े आठ बजे समाप्त हुए 24 घंटे के दौरान 43.4 मिलीमीटर बारिश दर्ज की गई. इसी अवधि में दक्षिण मुंबई के कोलाबा स्थित मौसम केंद्र पर 21.2 मिलीमीटर बारिश दर्ज की गई.